ગાંધીનગર જિલ્લા તલાટી કમ મંત્રી મહામંડળ દ્વારા આ અંગે જણાવ્યુ હતું કે રાજ્યના વિવિધ વિભાગના કર્મચારીઓને મળતા પગારની સરખામણીએ તલાટીઓને અન્યાય થઇ રહ્યો છે. ઉચ્ચ પગાર ધોરણની માગણી ઘણાં સમયથી કરવામાં આવી છે. તે અંગે આજ સુધી સરકાર દ્વારા કોઇ વિચારણા કરવામાં આવી નથી. તેમજ તલાટી કમ મંત્રીને બઢતી આપવા માટે કરાયાલા ઠરાવનો અમલ થતો ન હોવાથી બઢતીના લાભથી તલાટીને વંચિત રહેવુ પડે છે. આ ઉપરાંત અગાઉ ઘણાં વર્ષ સરકાર સમક્ષ કેટલીક માગણી રજૂ કરવામાં આવી હતી. તે માટે અનેક વખત રજૂઆતો કરવા છતાં તેના નિકાલ અંગે સરકાર દ્વારા કોઇ નિર્ણય લેવામાં આવતો નથી. આ સંજોગોમાં અન્યાયની લાગણી અનુભવતા તલાટીઓ દ્વારા આંદોલનનો માર્ગ અપનાવાયો હતો અને એક દિવસ માટે માસ સીએલ ઉપર ઉતરી જવાનો નિર્ણય રાજ્ય તલાટી મંડળ દ્વારા લેવામાં આવ્યો હતો.